46. schôdza NR SR - 2.deň - A. dopoludnia
Dátum: 2026-01-28
Poslanec: Gregorová, Gréta (PS)
Druh vystúpenia: Vystúpenie v rozprave

90. Ďakujem za slovo. Vážené kolegyne, vážení kolegovia, rokujeme o pravidlách, ktoré majú chrániť dôstojnosť parlamentu a zároveň chrániť právo občanov vedieť, čo sa tu deje, prečo sa to deje a komu to slúži. A ľudia na Slovensku dnes fakt nepotrebujú parlament, ktorý hlasuje a koná rýchlejšie, než myslí. Dovolila by som si predpokladať, že naozaj rovnako nevyžadujú parlamentnú módnu políciu. Ľudia na Slovensku fakt potrebujú parlament, ktorý rieši ich problémy, kde sa poctivo hľadajú riešenia a hlavne potrebujú vidieť transparentný štát viac než kedykoľvek, ktorý odpovedá na otázky. Ľudia majú právo nás kontrolovať, im sa zodpovedáme. A pre mňa je z pohľadu mladého človeka strašne smutné vidieť, že v situácii, kedy sa Slovensko trápi s extrémne zlou ekonomickou situáciou, masovo ľudia odchádzajú, ľudí zaťažujú odvody, zatvárajú svoje podnikania, tak my na prvej schôdzi v januári riešime rokovací poriadok a riešime, ako upraviť pravidlá diskusie. Absolútne si nenárokujem hovoriť v mene všetkých mladých ľudí, ale je to zároveň skupina, s ktorou som najčastejšie v kontakte prirodzene. Sú to moji priatelia, je to môj mladší brat, je to jeho partia, počúvam ich, mali by ste aj vy. Odkázali vám pred pár dňami na Hviezdoslavovom námestí, citujem: "Je to hlavne arogancia moci, ktorú nám dennodenne dokazuje súčasná vláda. Zákony, ktoré si prijímajú v parlamente, sú priamym ohrozením našej demokracie." Preto ak schválite aj tento návrh a zmeníte rokovací poriadok tak, že zmenšíte priestor na otázky a na kontrolu, tak znovu vlastne iba vysielate signál mladým generáciám, týmto ľuďom, ktorí vyzývali na protestoch na zmenu, dávate im ďalší dôvod neveriť, že ich hlas má význam. A to by podľa mňa malo trápiť nás všetkých, ak mladí ľudia budú mať tento pocit, bez ohľadu na to, do ktorého klubu alebo do ktorej politickej strany patríme. Krajina a krajiny, v ktorých mladí ľudia prestali veriť, že má zmysel usilovať o zmenu, sú krajiny, ktoré upadajú a už medzi ne patrí aj Slovensko, pretože upadajú rezignáciou, cynizmom, únavou z nespravodlivosti. A to sú najväčší nepriatelia demokracie. Neokliešťujete len práva opozície, okliešťujete práva všetkých tých ľudí, občanov a občianok, ktorí dali nám, členom opozície, mandát a v ich zastúpení ten mandát vykonávame. Ja chápem, že je nepríjemné tu počúvať kritiku. No ja fakt verím, že aj v koalícii medzi vami sedia ľudia, ktorí majú svedomie a ktorí pri niektorých rozhodnutiach fakt cítia vnútorný nepokoj, ktorým nie je jedno, že štát tu ohýba všetky princípy demokracie, všetky princípy normálneho fungovania v prospech úzkej skupiny. Zopakujem, nezvolila vás politická strana, zvolili vás občania aj vaši susedia, vaši známi, ľudia, s ktorými sa stretávate. A oni sledujú, ako ich zastupujete, a teda ja sa pýtam, že či im toto vyhovuje. Viete, a ráno to tu povedal aj pán podpredseda Dubéci, že mať dlhé diskusie tu v parlamente, to vôbec nie je niečo, čo sa tu deje pravidelne. Deje sa to fakt len pri tých najzávažnejších veciach - zrušenie prokuratúry, ktorá má vyšetrovať najvážnejšie zločiny, zmena trestných kódexov, ktoré zabezpečia beztrestnosť pre vašich ľudí, či zrušenie fungujúcej inštitúcie, ktorá slúži demokracii kvôli nešikovnosti jedného ministra. Takže viete, prečo sme viedli tie dlhé diskusie. Lebo je to do očí bijúce krivenie právneho štátu a do očí bijúce krivenie právneho poriadku tejto krajiny. A vyhnalo to desaťtisíce ľudí na námestia. A my sme tu nato, aby sme týchto ľudí rešpektovali, aby sme ich počúvali, aby sme ich tu zastupovali, aby sme ich tu vypočuli, a vy ich chcete umlčať. Vážení kolegovia a kolegyne z koalície, vy už ste navyše túto taktiku tiež použili, ktorú teda podľa vás nazývate obštrukciou, urobili ste presne to isté no s jedným veľkým rozdielom. Nie s úmyslom ochrániť právny štát, ale s úmyslom ochrániť Roberta Fica. Tak keď sa na to pozrieme trošku objektívne, práve vďaka tomu, čo teda vy nazývate obštrukciou, sa podarilo zabrániť značným ekonomickým škodám z dôvodu porušenia európskeho práva, podarilo sa zabrániť dôsledkom vašich nepodarkov zákonov, ktoré boli šité na mieru pre vašich ľudí a podarilo sa nám vás aspoň upozorniť na tie najzávažnejšie pochybenia v týchto návrhoch. (Prerušenie vystúpenia predsedajúcim.)